Mors-Thy Håndbold indkasserede onsdag aften holdets syvende nederlag i træk i herreligaen. Nordjydernes banemænd kom denne gang fra Århus, hvor kampen også blev spillet. Det var en tæt affære, men Århus Håndbold vandt efter 60 minutters spil med 29-27. Nederlaget til trods spillede Mors-Thy en fin kamp og Marcus Dahlin tegnede sig da også for hele ni mål i løbet af kampen ligesom indskiftede Nikolaj Pedersen reddede et straffekast for nordjyderne. - Vi gør god figur i dag. Vi spiller god håndbold, kommer til masser af chancer og laver masser af mål. I den anden ende har vi store problemer med Minik Dahl Høegh, som vi aldrig rigtigt for styr på i løbet af kampen. Det er irriterende at tabe hernede, men det var en fed kamp at spille - god stemning og masser af tilskuere, hvoraf mange holdt med os, siger målmanden til Mors-Thy Håndbolds hjemmeside. Mors-Thy ligger efter 12 kampe på en 11. plads i ligaen.

Referat:
Endnu engang gik Mors-Thy fra banen med et nederlag